als_Latn dik_Latn sag_Latn
Nga gjithë ato prezantime që Microsoft bëri gjatë eventit të zhvilluar dje, pajisjet e realitetit virtual, HoloLens, ngjallën më shumë kureshtje tek njerëzit. Nuk janë vetëm lojtarët dhe zhvilluesit ata të cilët kanë plane ambicioze për këto pajisje. NASA gjithashtu po planifikon të përdorë këtë teknologji për të lejuar shkencëtarët të eksplorojnë Marsin me softuerin e HoloLens, i quajtur OnSight.
Microsoft ka bashkëpunuar me shkencëtarët e NASA-së tek organizata “Jet Propulsion Laboratory” (JPL), në Kaliforni, për të krijuar këtë softuer, i cili punon së bashku me pajisjet e realitetit virtual, HoloLens.
Shkencëtarët që do të veshin këto pajisje do të shohin pamje tredimensionale të sipërfaqes së Marsit, bazuar në të dhënat e mbledhura nga roboti Curiosity Rover i NASA-së. Nëse do ta përdorin disa njerëz në të njëjtën kohë, ata mund të bashkëveprojnë me robotin Curiosity, peizazhin marsian dhe njëri-tjetrin.
“Softueri OnSight u jep mundësi shkencëtarëve tanë që të eksplorojnë Marsin direkt nga zyrat e tyre,” deklaroi Dave Lavery, drejtori i NASA-së për misionin në Mars. “Ai e ndryshon krejtësisht perceptimin tonë për Marsin, dhe se si ne e kuptojmë planetin Mars nëpërmjet robotit,” u shpreh ai.
Softueri është për të kontrolluar në bazë të gjesteve instrumentet e robotit Curiosity. Shkencëtarët shpresojnë të bashkëveprojnë me ta dhe me instrumentet e brendshme të robotit pa e prekur fare kompjuterin e tyre.
Organizata JPL do ta testojë softuerin OnSight me robotin Curiosity gjatë kësaj vere dhe shpreson të jetë gati për të kontrolluar robotët në Mars nga korriku. Softueri mund të përdoret gjithashtu për misione të tjera që do të zhvillohen në Mars.
(Herë të lexuara: 216)
als_Latn als_Latn als_Latn als_Latn als_Latn als_Latn als_Latn